Μοσχάρι σοφρίτο
Αυτό το πεντανόστιμο μοσχάρι σοφρίτο είναι από τις πιο χαρακτηριστικές συνταγές του εστιατορίου Βλάσσης.
1 κιλό μοσχάρι «από πόδι», όπως συμβουλεύει ο κύριος Βλάσσης, π.χ. κιλότο, κομμένο σε λεπτές φέτες πάχους 0,5 εκ. και με μέγεθος περίπου όσο η παλάμη μας (ζητάμε από τον κρεοπώλη μας να τις κόψει αυτός, αν δεν έχουμε εμπειρία, και να τις χτυπήσει καλά με τον μπάτη για να λεπτύνουν), 1 κεφάλι σκόρδο, χωρισμένο στις σκελίδες του, κομμένες σε λεπτά φετάκια, τα φύλλα από 1 μάτσο μαϊντανό, ψιλοκομμένα, 1/2 φλιτζ. τσαγιού λευκό κρασί, αλάτι, μπόλικο φρεσκοτριμμένο πιπέρι, λίγο αλεύρι, για το αλεύρωμα, ελαιόλαδο, χυμός λεμονιού κατά βούληση (περίπου από 1 λεμόνι)
Σε μεγάλο αντικολλητικό τηγάνι ρίχνουμε ελαιόλαδο τόσο ώστε μόλις που να καλύψει τον πυθμένα. Το ζεσταίνουμε σε δυνατή φωτιά. Αλευρώνουμε 2-3 φέτες κρέατος (ή όσες χωράνε στο τηγάνι σε μονή στρώση) και τινάζουμε να φύγει η περίσσεια. Μόλις κάψει το λάδι στο τηγάνι, βάζουμε τις φέτες σε μονή στρώση και τηγανίζουμε, χωρίς να τις γυρίσουμε, μέχρι να ροδίσει η κάτω πλευρά. Τις γυρίζουμε και τις ροδίζουμε και από την άλλη πλευρά. Τις μεταφέρουμε σε πιατέλα.Συνεχίζουμε τη διαδικασία μέχρι να τηγανίσουμε όλες τις φέτες και προσέχουμε τα εξής: Πρώτον, αλευρώνουμε κάθε φέτα αμέσως πριν τη βάλουμε στο τηγάνι, για να μην απορροφηθεί το αλεύρι και λασπώσει.Δεύτερον, ρίχνουμε σε κάθε δόση τόσο λάδι στο τηγάνι όσο χρειάζεται απλώς για να καλυφθεί ο πυθμένας και καθαρίζουμε κάθε φορά το τηγάνι από το καμένο αλεύρι, πριν βάλουμε την επόμενη δόση.Βάζουμε στην πιατέλα όλες τις τηγανισμένες φέτες.Σε φαρδιά κατσαρόλα ζεσταίνουμε περίπου 50 ml ελαιόλαδο σε μέτρια φωτιά.Ρίχνουμε όλο το σκόρδο και τον περισσότερο μαϊντανό (αφήνουμε στην άκρη μόνο 2 κουτ. σούπας για το τέλος). Σοτάρουμε μόνο για 1 λεπτό, ανακατεύοντας με ξύλινη κουτάλα, μέχρι να σκορπίσει ωραίο άρωμα το σκόρδο. Αφήνουμε μια μικρή ποσότητα στην κατσαρόλα και όλη την υπόλοιπη τη μεταφέρουμε με τρυπητή κουτάλα σε ένα μπολάκι.Βάζουμε στην κατσαρόλα τις φέτες κρέατος, σε στρώσεις, πασπαλίζοντας κάθε στρώση με 1-2 κουτ. σούπας από το μείγμα σκόρδου-μαϊντανού στο μπολάκι και λίγο αλατοπίπερο. Στο τέλος, περιχύνουμε προσεκτικά με το κρασί και ρίχνουμε και το ζουμί που έμεινε στην πιατέλα από το τηγανισμένο κρέας.Προσθέτουμε προσεκτικά ζεστό νερό, τόσο ώστε μόλις που να καλύψει τις στρώσεις κρέατος. Δεν ανακατεύουμε.Αφήνουμε το υγρό να πάρει μία βράση, χαμηλώνουμε τη φωτιά και μαγειρεύουμε για 45-60 λεπτά, μέχρι να μαλακώσει καλά το κρέας και να δέσει ωραία η σάλτσα.Αποσύρουμε από τη φωτιά, ραντίζουμε με τον χυμό λεμονιού, πασπαλίζουμε με τον μαϊντανό που αφήσαμε στην άκρη και σείουμε ελαφρά την κατσαρόλα να απλωθεί ο χυμός.Αφήνουμε για 5 λεπτά να αναμειχθούν οι μυρωδιές και σερβίρουμε, ιδανικά με πουρέ πατάτας.
Κρασί,Μοσχάρι